Byevrektes Bestuiwing Bye Landbouchemikalieë Navorsing
Meer oor die studie
Die navorsers het ' nuwe meta-ontleding van tientalle studies oor die afgelope 20 jaar onderneem en spesifiek gefokus op die wisselwerking tussen landbouchemikalieë, parasiete en wanvoeding op die gedrag van bye – soos onder meer hul soektog na kos, geheue en voortplanting van kolonies, asook die bye se algemene gesondheid. Daar is bevind dat wanneer die verskillende stresfaktore op mekaar inwerk, dit 'n uiters negatiewe uitwerking op bye het en gevolglik die moontlikheid van vrektes verhoog.
Een van die belangrikste bevindinge was dat daar 'n sinergistiese wisselwerking bestaan tussen verskillende insekdoders, wat beteken dat hul gesamentlike uitwerking groter is as die somtotaal van die individuele uitwerking.
Uit die bevindinge was dit ook duidelik dat huidige risiko-ontledings nie voorsienning maak vir hierdie vrektes nie, en dat regulatoriese prosesse – soos dit tans bestaan, nie beskerming aan bye bied teen die ongewenste blootstelling aan komplekse landbouchemikalieë nie.
Die meta-ontleding het voorts bevestig dat die mengsel van landbouchemikalieë wat bye in 'n intensiewe landbou-omgewing teëkom, 'n gevaar vir bybevolkings inhou.
Indien hierdie uitdagings nie daadwerklike aandag geniet nie, sal dit aanleiding gee tot die voortgesette daling in die voorkoms van bye en hul bestuiwingsdienste, tot nadeel van mense en die gesondheid van ekostelsels oraloor.
So beïnvloed skadelike chemikalieë bye
Bye word op die volgende wyses deur chemikalieë beïnvloed:
Dit belemmer bye se vermoë om te navigeer, hulle sukkel om hul pad huis toe te kry en onderskei moeilik tussen reuke.
Dit ontwrig bye se breinfunksie en ontneem hul van die vermoë om hul liggaamstemperatuur te reguleer, hul vermoë om te vlieg en om kos te soek.
Meer oor bye en bestuiwers
Een uit elke drie happies kos wat 'n mens inneem, maak op bye staat vir bestuiwing.
Bye bestuur 71 van die lys van 100 gewasse op die Voedsel en Landbou-organisasie van die Verenigde Volke.
Die koninklike geografiese gemeenskap (Royal Geographical Society) van Londen het bye tot die belangrikste wesens op aarde verklaar.